钦定古今图书集成/明伦汇编/官常典/第449卷 > 盖延
## 钦定古今图书集成/明伦汇编/官常典/第449卷 > 盖延

按《后汉书》本传，“延字巨卿，渔阳要阳人也。身长八尺，
弯弓三百斤。边俗尚勇力，而延以气闻。历郡列掾州
从事，所在职办。彭宠为太守，召延署营尉，行护军。及
王郎起，延与吴汉同谋归光武。延至广阿，拜偏将军，
号建功侯，从平河北。光武即位，以延为虎牙将军。建
武二年，更封安平侯。遣南击敖仓，转攻酸枣、封丘，皆”
拔。其夏，督驸马都尉马武、骑都尉刘隆、护军都尉马
成、偏将军王霸等南伐刘永，先攻拔襄邑，进取麻乡，
遂围永于雎阳。数月，尽收野麦，夜梯其城入。永惊惧，
引兵走出东门，延追击，大破之，永弃军走谯延进攻
拔薛，斩其鲁郡太守，而彭城、扶阳、杼秋、萧皆降。又破
永沛郡太守，斩之。永将苏茂、佼彊、周建等三万馀人
救永，共攻延。延与战于沛西，大破之。永军乱，遁没溺
死者大半。永弃城走湖陵，苏茂奔广乐。延遂定沛、楚、
临淮，修高祖庙，置啬夫、祝宰、乐人。三年，睢阳复反城
迎刘永，延复率诸将围之百日，收野谷。永乏食，突走，
延追击，尽得辎重。永为其将所杀，永弟防举城降。四
年春，延又击苏茂、周建于蕲，进与董宪战留下，皆破
之。因率平敌将军庞萌攻西防，拔之。复追败周建、苏
茂于彭城。茂、建亡奔。董宪将贲休举兰陵城降。宪闻
之，自郯围休。时延及庞萌在楚，请往救之。帝敕曰：“可
直往𢭏、郯，则兰陵必自解。”延等以贲休城危，遂先赴
之。宪逆战而阳败，延等遂逐退，因拔围入城。明日，宪
大出兵合围，延等惧，遽出突走，因往攻郯。帝让之曰：
“间欲先赴郯者，以不意故耳。今既奔走，贼计已立，围
岂可解乎？”延等至郯，果不能克。而董宪遂拔兰陵，杀
贲休。延等往来要击。宪别将于彭城、郯邳之间，战或
日数合，颇有克获。帝以延轻敌深入，数以书诫之。及
庞萌反，攻杀楚郡太守，引军袭败延。延走北度泗水，
破舟楫，坏津梁，仅而得免。帝自将而东征，延与大司
马吴汉、汉忠将军王常、前将军王梁、捕卤将军马武、
讨卤将军王霸等会任城，讨庞萌于桃乡，又并从征
董宪于昌虑，皆破平之。六年春，遣屯长安。九年，隗嚣
死，延西击街泉、略阳、清水诸屯聚，皆定。十一年，与中
郎将来歙攻河池，未克，以病引还。拜为左冯翊，将军
如故。十三年，增封《定食》万户。十五年，薨于位。子扶嗣。